**ZLÝ ŽIAK alebo RODEO** - Štefan Moravčík

Somariny, voloviny,

čertoviny, koniny

vyvádzajú nezbedníci

v triede, vonku na ulici –

a každý je nevinný!

Každý sa jak anjel tvári.

Rozmaznaní jednotkári,

prefíkaní huncúti

neposedia ani chvíľu,

skúšajú si svaly, silu,

rehocú sa dochuti.

Učiteľka spína ruky,

napínajú na ňu luky,

nezmestia sa do kože...

- Škola spadne, jojbože!

Zlý žiak, ten si všetko zlizne.

Dobrý spraví zle – a zmizne,

vytratí sa po anglicky.

Zlý však stojí ako stĺp,

keď si zlý, tak teda trp.

Ako vždycky.

Tak je to už zabehané.

Náprava sa vtedy stane,

keď vyrastie z blchy SLON,

zlý žiak bude – ministrom!

**TRÉMA AKO SVET**

Štefan Moravčík

Nešťastný nebožiak,

úbožiak

každý žiak,

čo sa bojí školy!

Aj Ferko Fafrniak

chce žiť v lese, v poli,

bez tabule, bez ľudí...

Keď sa ráno zobudí,

vždy ho niečo bolí.

- Vlasy, nechty, - klame,

sťažuje sa mame,

ale tá ho metlou ženie:

- Koniec tvojej maródky! –

Keď však príde vysvedčenie,

má v ňom samé jednotky!

- Tak prečo tá tréma veľká? –

obraciam sa na mať.

- Páči sa mu učiteľka,

nuž ju nechce sklamať.

**ZÚFALO HĽADÁM ŽENU SNOV!**

Štefan Moravčík

Zúfalo hľadám ženu snov,

ktorá by mala rada psov,

vtáčky, mačky,

korytnačky,

schovávačky,

naháňačky...

Zúfalo hľadám, neviem kam prv,

v žilách mi prúdi zbojnícka krv,

šúba – ruba,

hrom do duba!

Za ničím iným srdce ma nebolí,

mám toľko práce – a mám ísť do školy!

Zúfalo hľadám, kdeže ste, madam,

kráľovná, čo ma pritúli?

Zrazu vzduch pretne učkine: - Adam!

Nesnívaj, hybaj k tabuli!

**CVAK – CVIK – CVOK**

Štefan Moravčík

Prasa koze rieklo: - Kvik!

Rak chce učiť telocvik.

- Spravil by som cvak a cvik,

a žiactvo by veselo

na bradlách sa vrtelo,

ponad koňa letelo

oknom

rovno

do potoka!

- Netreba nám k cvikom cvoka! –

ozval sa hlas riaditeľa,

ktorý za rok z pracovne

ani sa len nepohne.

Zrazu má však veľa času:

- Ja precvičím chabé telá!

Koza z voza volá: - Bééé!

Že vraj chabé! Pochabé!

Pán riaditeľ, isto – iste

ku stoličke prirástli ste...

**PREČO SA VNUCI MUSIA UČIŤ ABECEDU**

Štefan Moravčík

Vraví dedo svojej babe,

chce sa vyhnúť boju:

- Vymyslime si tiež abe –

abecedu svoju!

- Babecedu plnú medu,

nech je sladká! –

kričí babka.

- Dedocedu zadymenú, -

taká sa zas páči jemu,

ako tabak ostrý,

že až štípe nozdry.

Počas dlhej hádky

obrobili hriadky

a až doma, v pohodlí,

konečne sa dohodli:

- Nám treba pár papúč,

ty sa ju, vnuk, nauč.

**SYN LOVCA MEDVEĎOV**

Štefan Moravčík

Syn lovca medveďov

Winnetoua volá:

- Začala sa škola!

Chcú ma zajať, utýrať!

Bez pomoci Shatterhanda

zničí ma tam učka Brenda.

Koniec mojej slobody!

- Nič sa neboj, kamarát!

Veď učenie neškodí,

zálesák sa učí rád, -

smeje sa mu Winnetou.

- Všetko sa ti zíde tu,

múdrosť je vždy vítaná.

Priznám sa ti bez mučenia,

bol by som nič bez učenia

krivej Líšky, šamana.

**ŤAHÁKY**

Štefan Moravčík

Moja mama učiteľka

tiež sa sem – tam správa ľudsky.

Od soboty do pondelka

strihá papier, na tie kúsky

píše tajné odkazy,

zavše vzorec nejaký.

Zrazu ale vrzli vrátka,

prišla ku nej kamarátka:

- Mňa z teba raz porazí!

Čo to robíš, vzorná matka?

- Neuveríš, chystám skrátka

synčekovi ťaháky.